**Fianarantsoa** zvana i **Fianar** je četvrti grad po veličini sa svojih 160,550 stanovnika  na jugu u unutrašnjosti Madagaskara, glavni grad *Provincije Fianarantsoa* u *Regiji Gornja Matsiatra* (Haute Matsiatra) 
Grad je sjedište *Univerziteta Fianarantsoa* izgrađenog 1972. i sjedište *rimokatoličke dijeceze Fianarantsoa*.

*Fianarantsoa* na madagaskarskom znači *gdje se dobro uči*, ona je kulturni i intelektualni centar cijelog otoka, taj status je stekla za kolonijalnog perioda, kad su u njoj izgrađene neke od najstarijih protestantskih i luteranskih katedrala na otoku, i otpočela sa radom najstarija teološka škola (također luteranska), kao i rimokatolička nadbiskupija Fianarantsoa. 
Danas je *Fianarantsoa* poznata, između ostalog i kao glavni proizvođač vina na Madagaskaru, zbog velikog broja vinograda i vinarija u gradu i okolici.

Historija
---------

Osnivanje *Fianarantsoe* 1830. pripisuje se kraljici Merini Ranavalona. Ona je željela učvrstiti svoju vlast u tek osvojenom kraljevstvu plemena Betsileo, zbog toga je *Fianarantsoa* građena sa namjerom da bude druga prijestolnica (uz Antananarivo) i snažna vojna utvrda kako bi štitila jug središnje visoravni. Planiranje *Fianarantsoe* očito je bilo inspirirano Antananarivom.

Dolaskom evropskih misionara, *Fianarantsoa* je postala važno središte za širenje katoličanstva, za razliku od Antananariva, koji je uglavnom bio pod kontrolom protestantske crkve.

Velik dio današnjeg grada izgrađen je u dvadesetim godinama 20. vijeka, po urbanističkom uzoru na Antananarivo, s podjelom na gornji (Ambozontanyjeva katedrala i historijske građevine), srednji (uredi i banke) i donji grad (trgovački centar i željeznička stanica).

### Fianarantsoa danas

Fianarantsoa je poznata po političkom aktivizmu i bila je jedna od *vrućih točaka* za vrijeme madagaskrske političke krize - 2002. Studenti *Univerziteta Fianarantsoa* većinom su simpatizeri ljevičarskih radikalnih skupina i partija. I sam gradonačelnik *Fianarantsoa* dolazi iz ljevičarske partije *Pokret za progres*. Tako da nije bilo nikakvo čudo kad su u demonstracijama protiv vlade aktualnog predsjednika Marc Ravalomanana - mart 2009, velik broj objekata u vlasništvu predsjednika (uključujući pogone Tiko) opljačkali su i zapalili demonstranti. Nakon tih nemira i pritiska iz vojnih krugova, Ravalomanana je 17. marta 2009. dao ostavku na mjesto predsjednika. Te događaje međunarodna štampa opisala je kao pravi vojni udar. Nakon toga vlast u zemlji preuzeo je gradonačelnik Antananariva i medijski mogul Andry Rajoelina, kao lider tranzicijskog odbora, ali to nije dovelo do mira u zemlji, tako da su nastavljene borbe između suprotstavljenih frakcija. 

Ulica u Fianarantsoi

Geografske i klimatske karakteristike
-------------------------------------

*Fianarantsoa* se nalazi na jugoistoku madagaskarske centralne visoravni, leži u kotlini prosječne nadmorske visine 1.200 metara, podjeljen je poput Antananariva na gornji i donji grad i okružen šumama.

*Fianarantsoa* je udaljena oko 290 km u pravcu jugoistoka od glavnog grada Madagaskara 
Antananarivo.

*Fianarantsoa* ima oceansku klimu, sa primjesama tropske i umjereno kontinentalne klime, koja je ugodnija od obalnog dijela Madagaskara gdje vlada vruća tropska klima.

Transport, Privreda
-------------------

Grad ima *Aerodrom Fianarantsoa* (IATA: WFI) sa glavnim gradom Antananarivo povezan je nacionalnim putem 7, koji se produžuje na jug do grada Toliara, a sa
željezničkom prugom *Fianarantsoa-Côte Est (FCE)* sa lukom Manakara (110 km) na istočnoj obali Indijskog oceana

*Fianarantsoa* je važan industrijski centar Madagaskara u njemu su smještene brojne vinarije, *Tiko* (hrana), a jedan od najvećih poslodavaca u gradu je madagaskarski automobilski koncern *Karenjy* koji u suradnji sa francuskim Renaultom proizvodi terenske automobile.

Okolica *Fianarantsoe* poznata je po proizvodnji grožđa i čaja.

Izvori
------

1. 1 2  2005 population estimates for cities in Madagascar, mongabay.com (pristupljeno: 25. 8. 2011.)
2. 1 2 3  Fianarantsoa na Encyclopædia Britannica, pristupljeno 25. 08. 2011.
3. ↑  Madagascar, crisi 'rientrata', Nigrizia - 22/11/2010, pristupljeno 24. 08. 2011.[*mrtav link*] ()

Povezano
--------

* Madagaskar
* Popis gradova na Madagaskaru

Eksterni linkovi
----------------

* Fianarantsoa na Encyclopædia Britannica ()

***Fianarantsoa*** na Wikimedijinoj ostavi